
Text rozhodnutia
Súd: Krajský súd Bratislava Spisová značka: 1S/231/2012 Identifikačné číslo súdneho spisu: 1012201807 Dátum vydania rozhodnutia: 01. 04. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1012201807.5 Uznesenie Krajský súd v Bratislave v právnej veci žalobcu: eurobus a.s., Staničné námestie 9, Košice, IČO: 36 211 079, zastúpený advokátskou kanceláriou: IURISTICO s.r.o., Štefánikova 26, Košice, proti žalovanému: Ministerstvo dopravy výstavby a regionálneho rozvoja Slovenskej republiky, Námestie slobody č. 6, Bratislava, o návrhu žalobcu na opravu, resp. doplnenie rozsudku č.k. 1S 231/2012-89 zo dňa 21.1.2016, takto r o z h o d o l : Krajský súd v Bratislave návrh z a m i e t a . o d ô v o d n e n i e : Krajský súd v Bratislave rozsudkom č.k. 1S 231/2012-89 zo dňa 21.1.2016 rozhodol tak, že napadnuté rozhodnutie žalovaného v spojení s prvostupňovým rozhodnutím Ministerstva dopravy, výstavby a regionálneho rozvoja Slovenskej republiky zo dňa 18. mája 2012 č. 01118/2012/ŠDÚ/z.26743 zrušil podľa ustanovenia § 250j ods. 2 písm. a) O.s.p. a vec vrátil žalovanému na ďalšie konanie. Žalovaného zaviazal na úhradu trov konania žalobcovi. Žalobca podaním doručeným tunajšiemu súdu dňa 17. marca 2016 sa domáhal opravy rozsudku s odôvodnením, že podľa jeho názoru v písomnom vyhotovení rozsudku došlo k chybe v písaní, respektíve navrhol doplniť výrok rozsudku tak, že sa rozhodnutia žalovaného zo dňa 26.7.2012 č. 186/2012, ako aj rozhodnutie Ministerstva dopravy, výstavby a regionálneho rozvoja Slovenskej republiky zo dňa 18.5.2012 č. 01118/2012/ŠDÚ/z.26743 zrušujú výlučne v časti nepovolenia prepravy medzi dvoma miestami na území Slovenskej republiky, povolenia prepravy medzi Slovenskom, Rakúskom a Talianskom a schváleného cestovnom poriadku s obmedzením, že preprava na linke je povolená medzi Slovenskom, Rakúskom a Talianskom a vnútroštátna preprava nie je povolená. Podľa § 164 O.s.p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O návrhu na opravu súd rozhodne do 30 dní od jeho podania. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Podľa § 166 ods. 1 a ods. 2 O.s.p., ak nerozhodol súd v rozsudku o niektorej časti predmetu konania, o trovách konania alebo o predbežnej vykonateľnosti, môže účastník do pätnástich dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. O návrhu na doplnenie rozsudku súd rozhodne do 30 dní od jeho podania. Doplnenie urobí súd dopĺňacím rozsudkom, pre ktorý platia obdobne ustanovenia o rozsudku. Ak súd nevyhovie návrhu účastníka na doplnenie rozsudku, uznesením návrh zamietne. Žalobca podanou žalobou síce žiadal zrušiť napadnuté rozhodnutie len v časti nepovolenia prepravy medzi dvoma miestami na území Slovenskej republiky, povolenia prepravy medzi v Slovenskom, Rakúskom a Talianskom a schváleného cestovného poriadku s obmedzením, že preprava na linke je povolená medzi Slovenskom, Rakúskom a Talianskom a vnútroštátna preprava nie je povolená. Podľa názoru súdu povolenie na pravidelnú dopravu autobusmi medzi členskými štátmi EÚ na pravidelnej verejnej medzinárodnej autobusovej linke v úseku Košice - Rím so zástavkami podľa predloženého cestovného poriadku schváleného ministerstvom bolo žalovaným udelené žalobcovi za podmienok uvedených žalovaným v napadnutom rozhodnutí. Súd preto zrušil rozhodnutie žalovaného ako celok a nielen jednotlivé podmienky, pretože povolenie na pravidelnú dopravu autobusmi sa viaže na cestovný poriadok schválený ministerstvom a na splnenie podmienok žalobcom, ktoré žalovaný vymedzil v napadnutom rozhodnutí. Podľa názoru súdu sa vo vyhotovenom rozsudku nevyskytla žiadaná zrejmá chyba v písaní a počítaní a ani iná zrejmá nesprávnosť, nejedná sa o rozpor medzi výrokom a odôvodnením rozsudku súdu. Súd je tiež názoru, že rozhodol o celom predmete konania, a preto za použitia ustanovenia § 164 a § 166 O.s.p. rozhodol tak, ako je uvedené vo výroku tohto uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

